往在東武與人往反作粲字韵詩四首今黄魯直亦次韵見寄復和答之
作者：蘇軾
朝代：宋

paragraphs: 苻堅破荆州，止獲一人半。
中郎老不遇，但喜識元歎。
我今獨何幸，文字厭奇玩。
又得天下才，相從百憂散。
陰求我輩人，規作林泉伴。
寧當待垂老，倉卒收一旦。
不見梁伯鸞，空對孟光案。
才難不其然，婦女厠周亂。
世豈無作者，於我如既盥。
獨喜誦君詩，咸韶音節緩。
夜光一已多，矧獲纍纍貫。
相思君欲瘦，不往我真懦。
吾儕眷微祿，寒夜把寸炭。
何時定相過，徑就我乎館。
飄然東南去，江水清且暖。
相與訪名山，微言師忍粲。